送提刑司勳
作者：文同
朝代：宋

paragraphs: 同昔分符守興元，公始仗節來武信。
因而出入在門下，未有三日不親近。
臺移希疏獄讞少，凜凜清風滿牆仞。
乘閑每許陪後乘，好寺名園遍遊盡。
惟携茶具賞幽絕，新胯珍團曾不吝。
或因議事閱書畫，止用小肴并淺醖。
清歡雅興自無厭，妓樂喧煩誰願進。
開張胸懷脫羈檢，顔色何嘗形喜慍。
使威斂霽官况樂，瞥過二年如一瞬。
後同先滿去涪上，數月復來爲屬郡。
再將厚蔭蒙舊物，掩蔽不才寬責問。
同常自念性偏僻，凡取交游最精慎。
雖然衆中事汎愛，仁者與親餘不認。
生平所得無幾人，既已得之心自信。
公家兄弟何磊落，一一光華如美瑾。
顧同質狀似頑石，輒簉其間襲溫潤。
令昆强季沒已久，公獨康莊馳駔駿。
朝廷要人辦繁劇，昨下詔書催入覲。
連城衆口惜公去，不問鯢鮐與髫齔。
烟開漢沔曉光薄，雪下褒斜寒力峻。
嗟同不得送行旆，回視腰間綰雙印。
灙城西北有危樓，徒望高鴻寄長韵。